En dansk kampvognsbesætning vandt i dag den internationale kampvognskonkurrence Nordic Tank Challenge, fortæller Nikolaj Thide, der er presseofficer i hæren, til DR Nyheder.

Her konkurrerede det danske hold med tropper fra USA, Canada, Polen, Tyskland, Sverige og Norge.

Og det er en god idé at konkurrere i krigens kunst, mener Jesper Møller-Pedersen, stabschef i Hærens Panserbataljon:

- Det handler for os om at skabe motivation for vores folk. For når vi kan vise soldaterne, at de faktisk er ret gode, sammenlignet med dem der kommer fra udlandet, så er det motiverende i sig selv, siger han.

Konkurrencen blev afholdt på Oksbøl skydeterræn i Vestjylland.